Kaapse Vlakte brand oor afsonderingsregulasies‘n Vragmotor wat met klippe bestook is. Die polisie het Steve Tshwete-weg in Khayelitsha Donderdagaand gesluit nadat betogers, wat oënskynlik ontevrede is met die voortgesette afsonderingstydperk, die strate ingevaar en dit met brandende rommel versper het. Die polisie het ook die pad tussen Govan Mbeki- en Walter Sisulu-rylaan gesluit. Naby die Samora Machel- informele nedersetting is voertuie met klippe bestook, het Wayne Dyason, woordvoerder van die wetstoepassingsdienste in Kaapstad, gesê. Motoriste is gemaan om ander roetes na Mitchells Plain te gebruik. Betogings teen die Covid-19-afsonderingsregulasies en onderbrekings in dienslewering op die Kaapse Vlakte duur nou al weke lank. Woensdag het betogers motorbande in die Ramaphosa- informele nedersetting in Gugulethu aan die brand gesteek. Inwoners eis dat die afsonderingsregulasies verslap word. (Foto: Brenda Magaar/ANA) Gugulethu en Philippi is deel van die Klipfontein-distrik wat teen Donderdag 1 379 bevestigde gevalle van die nuwe koronavirus gehad het. Khayelitsha het 1 591 bevestigde Covid-19-gevalle. Verreweg die meeste van die land se bevestigde Covid-19-gevalle is in die Wes-Kaap, waar die algehele provinsiale getal op 12 153 staan. Tot dusver het 235 mense in die provinsie weens die virus gesterf. Daar is toenemende kommer oor die stygende koers van Covid-19-oordrag in die provinsie. Die Wes-Kaapse premier, Alan Winde, het gesê die streek nader nou die kruin van infeksies – ŉ paar weke voor die res van die land. Die toename in gevalle kom ook te midde van toenemende druk op pres. Cyril Ramaphosa, ook deur die provinsiale regering, om die afsonderingsregulasies te verslap en die ekonomie oop te stel. Ramaphosa het voorgestel dat streke met hoë Covid-19-getalle op vlak 4 van die afsonderingsregulasies gehou word, terwyl die res van die land na verwagting teen die einde van die maand na vlak 3 afgewentel word.